ജില്ലയിലെ കൊവിഡ് മരണങ്ങള് വെളിപ്പെടുത്തുന്നില്ല കൊല്ലം: ജില്ലയിലെ പ്രതിദിന കോവിഡ് മരണക്കണക്കുകള് ഔദ്യോഗികമായി വെളിപ്പെടുത്തുന്നതില് ബന്ധപ്പെട്ടവര്ക്ക് വിമുഖത. ജില്ലാ ഭരണകൂടവും ജില്ലാ മെഡിക്കല് ഓഫീസും വിവരങ്ങള് മാധ്യമങ്ങള്ക്ക് പോലും നല്കുന്നില്ല എന്നതാണ് വാസ്തവം. പലപ്പോഴും വിളിച്ച് ചോദിച്ചാല് പോലും കൃത്യമായ മറുപടിയും നല്കാറില്ല. ജില്ലാ ദുരന്ത നിവാരണ അതോറിറ്റി ചെയര്മാന് കൂടിയായ ജില്ലാ കളക്ടറാണ് പ്രതിദിന കോവിഡ് കണക്കുകള് മാധ്യമങ്ങള്ക്ക് നല്കുന്നത്. അതില് മരണ കണക്ക് ഉള്പ്പെടുത്താറില്ല. ഇതു കാരണം ഈ വിവരം പൊതുജനങ്ങള്ക്ക് അറിയാന് കഴിയാത്ത അവസ്ഥയുണ്ട്. വൈകുന്നേരങ്ങളില് ആരോഗ്യ മന്ത്രിയുടെ ഓഫീസില് നിന്ന് സംസ്ഥാനത്തെ കോവിഡ് കണക്കുകള് പ്രസിദ്ധീകരണത്തിന് നല്കുന്നുണ്ട്. ഇതില് രോഗബാധിതരുടെയും രോഗമുക്തരുടെയും ജില്ല തിരിച്ചുള്ള കണക്കുകളും ഉണ്ട്. എന്നാല് മരണ കണക്കുകള് ജില്ല തിരിച്ച് പറയുന്നുമില്ല. ജില്ലകളിലെ കോവിഡ് മരണങ്ങള് കൂടി ഇതില് ഉള്പ്പെടുത്തിയാല് ഇതിന് പരിഹാരം കാണാന് കഴിയും. അല്ലെങ്കില് ജില്ലാ തലത്തില് മരണക്കണക്കുകള് കളക്ടറുടെ അറിയിപ്പില് ഉണ്ടാകണം. ജില്ലാ മെഡിക്കല് ഓഫീസില് നിന്നും ഇതു സംബന്ധിച്ച് അറിയിപ്പുകള് വരുന്നുമില്ല. അതേസമയം ജില്ലയില് കോവിഡ് രോഗികളുടെ എണ്ണത്തില് ഉണ്ടാകുന്ന വര്ധന ആരോഗ്യ പ്രവര്ത്തകരെ ആശങ്കപ്പെടുത്തുകയാണ്. ടെസ്റ്റ് പോസിറ്റിവിറ്റി നിരക്കും കാര്യമായി കുറയുന്നില്ല. പ്രതിരോധ പ്രവര്ത്തനങ്ങളിലെ പാളികളിലേയ്ക്കാണ് ഇത് വിരല് ചൂണ്ടുന്നത്. കടകള് അടച്ചിട്ടത് കൊണ്ടോ വാഹന പരിശോധനകള് നടത്തിയോ രോഗവ്യാപനം നിയന്ത്രിക്കാന് കഴിയില്ല എന്നാണ് ആരോഗ്യ പ്രവര്ത്തകര് അടക്കമുള്ളവര് പറയുന്നത്. സമ്ബൂര്ണ അടച്ചിടല് ഇനി ഉടന് സാധ്യവുമല്ല.വാര്ഡ് തലം മുതല് പ്രതിരോധ പ്രവര്ത്തനങ്ങള് ഊര്ജിതപ്പെടുത്തി യാലേ അതിവേഗ വ്യാപനം നിയന്ത്രിക്കാന് സാധിക്കുകയുള്ളൂ. ആദ്യ ഘട്ടത്തില് ഇത് ഫലപ്രദമായി നടപ്പിലാക്കിയതാണ്. അന്ന് ആരോഗ്യ പ്രവര്ത്തകര്ക്കായിരുന്നു നിയന്ത്രണത്തിന്റെ ചുമതല. ഇപ്പോള് ഈ ചുമതലകളുടെ ചുക്കാന് പിടിക്കുന്നത് പോലീസാണ്. പോലീസ് നടപടി പലപ്പോഴും എതിര്പ്പിനും കാരണമാകുന്നു. ബാങ്കുകള്ക്ക് മുന്നില് തിരക്ക് വര്ധിച്ചാല് പോലീസ് ഇടപെടും. എന്നാല് മദ്യശാലകള്ക്ക് മുന്നിലെ അനിയന്ത്രിത ആള്ക്കൂട്ടം ഒഴിവാക്കാന് അവര് ഒരു നടപടിയും സ്വീകരിക്കുന്നുമില്ല. കൊല്ലം നഗരത്തില് അടക്കം തുറക്കാന് അനുമതിയുള്ള സ്ഥാപനങ്ങള് പോലും പ്രവര്ത്തിക്കാന് അനുമതി നല്കുന്നില്ല. കഴിഞ്ഞ ദിവസം തുറന്നവ പോലീസ് എത്തി ബലം പ്രയോഗിച്ച് അടപ്പിച്ചു. ലോട്ടറി വില്പ്പന കേന്ദ്രങ്ങള് വരെ തുറക്കാന് അനുവദിച്ചില്ല. സിറ്റി പോലീസ് കമ്മീഷണറുടെ സഞ്ചാരപഥത്തിന് ഇരു വശവും കടകള് തുറക്കാന് പാടില്ല എന്ന നിലപാടിലാണ് പോലീസെന്ന് വ്യാപാരികള് ആരോപിച്ചു.